b"\n_START_ARTICLE_\nF\xc3\xa0brica Balcells (Manresa)\n_START_SECTION_\nDescripci\xc3\xb3\n_START_PARAGRAPH_\nEs tracta d'un edifici industrial amb tres fa\xc3\xa7anes al carrer i una mitgera, de planta quadrada amb baixos i quatre pisos d'al\xc3\xa7ada. Escala principal amb ascensor situada en un v\xc3\xa8rtex on s'aixeca una torratxa. Les quatre fa\xc3\xa7anes s\xc3\xb3n iguals, amb composici\xc3\xb3 de grans obertures segons eixos ortogonals. Remat amb cornisa amb tortugada. Xemeneia adossada a una de les fa\xc3\xa7anes que s'enlaira per damunt de la cornisa. Interior original format de grans espais suportats per columnes de ferro amb sostres alts._NEWLINE_Es considera la primera mostra a Manresa de la tipologia industrial anglesa, caracteritzada per la repetici\xc3\xb3 molt regular de les obertures i un desenvolupament vertical. Les fa\xc3\xa7anes s\xc3\xb3n de composici\xc3\xb3 sim\xc3\xa8trica, amb amplis finestrals que permeten la il\xc2\xb7luminaci\xc3\xb3 interior, i amb els murs obrats amb pedra i arrebossat formant franges. Les finestres estan decorades amb ma\xc3\xb3 arrebossat, amb una funci\xc3\xb3 decorativa, per\xc3\xb2 austera. Arrebossat sobre la fusteria original. La planta \xc3\xa9s di\xc3\xa0fana, amb un nucli vertical d'acc\xc3\xa9s, que sobresurt clarament de l'edifici en forma de torre. L'estructura \xc3\xa9s de pilars de fosa i bigueta met\xc3\xa0l\xc2\xb7lica.\n_START_SECTION_\nHist\xc3\xb2ria\n_START_PARAGRAPH_\nEl projecte \xc3\xa9s obra de Pere Sams\xc3\xb3 i Heras, i data del 1890. Aquesta f\xc3\xa0brica actualment est\xc3\xa0 tancada i es troba inclosa en un programa de rehabilitaci\xc3\xb3 promogut per l'Institut Catal\xc3\xa0 del S\xc3\xb2l."